b'\n_START_ARTICLE_\nEduard M\xc3\xb5slovski\n_START_PARAGRAPH_\nEduard Vikentjevit\xc5\xa1 M\xc3\xb5slovski (vene keeles \xd0\xad\xd0\xb4\xd1\x83\xd0\xb0\xd1\x80\xd0\xb4 \xd0\x92\xd0\xb8\xd0\xba\xd0\xb5\xd0\xbd\xd1\x82\xd1\x8c\xd0\xb5\xd0\xb2\xd0\xb8\xd1\x87 \xd0\x9c\xd1\x8b\xd1\x81\xd0\xbb\xd0\xbe\xd0\xb2\xd1\x81\xd0\xba\xd0\xb8\xd0\xb9; s\xc3\xbcndinud 29. mail 1937 Moskvas) on vene alpinist ja tehnikateadlane. _NEWLINE_Ta l\xc3\xb5petas  1966. aastal Baumani-nimelise Moskva K\xc3\xb5rgema Tehnikakooli raadiotehnika erialal ja 1971. aastal Lomonossovi-nimelise Moskva Riikliku \xc3\x9clikooli f\xc3\xbc\xc3\xbcsika erialal. 1979. aastal kaitses ta kandidaadikraadi. Ta t\xc3\xb6\xc3\xb6tas kuni 1996. aastani Moskva Riikliku Aparaadiehituse ja Informaatika Akadeemias kateedrijuhatajana ja aastatel 1996\xe2\x80\x932013 Baumani-nimelise Moskva Riikliku Tehnika\xc3\xbclikooli professorina.\n_START_SECTION_\nAlpinism\n_START_PARAGRAPH_\nAastatel 1966\xe2\x80\x931982 tegi  M\xc3\xb5slovski 11 tipput\xc3\xb5usu NSV Liidu piires asunud  seitsmetuhandelistele. 1982. aastal v\xc3\xb5ttis ta osa Jevgeni Tamme juhitud Esimesest N\xc3\xb5ukogude Himaalaja ekspeditsioonist ja t\xc3\xb5usis D\xc5\xbeomolungma (8848 m) tippu (seongus Vladimir Bal\xc3\xb5berdiniga). _NEWLINE_1989. aastal juhtis ta Teist N\xc3\xb5ukogude Himaalaja ekspeditsiooni Kanchenjungale (8586 m). Selle k\xc3\xa4igus \xc3\xbcritas ta ka ise tippu ronida, kuid oli sunnitud k\xc3\xb5rgusel 8300 m tagasi p\xc3\xb6\xc3\xb6rduma.'